text: [{"text_idx": "#000001", "text": "TB hava fingi\u00f0 fatur a\u0301 einum a\u0301lopskendum mi\u00f0vallara u\u0301r afrikanska landinum Ghana. Leikarin talan er um, er Samuel Ayew Yeboah, og er hann skra\u0301settur fyri ein landsdyst fyri Ghana afturi i\u0301 2009, i\u0301 African Nations Championship.\nHesin Samuel kemur til royndarvenjing a\u0301 Tv\u00f8royri i\u0301 n\u00e6stum, og gongur ta\u00f0 honum v\u00e6l, ver\u00f0ur sa\u0301ttma\u0301li v\u00e6ntandi undirskriva\u00f0ur millum partarnar.\nHerfyri var Samuel til royndarvenjing hja\u0301 SuperLiguli\u00f0num AAB, men har eydna\u00f0ist honum ikki at fa\u0301a sa\u0301ttma\u0301la, hetta ho\u0301ast hann sto\u0301\u00f0 seg r\u00e6ttuliga v\u00e6l. Venjarin hja\u0301 AaB, Kent Nielsen metti to\u0301, at ghanesiski leikarin ikki heilt var kla\u0301rur til st\u00f8\u00f0i\u00f0 i\u0301 Super Liguni. Nu\u0301 fer Samuel so at royna seg a\u0301 Tv\u00f8royri, og ta\u00f0 ver\u00f0ur spennandi at si\u0301ggja, hvussu hesin fer at royna seg, og um hann kla\u0301rar at berja seg inn millum r\u00f8sku tv\u00f8radreingirnar."}, {"text_idx": "#000002", "text": "Yrkislei\u00f0in hja\u0301 Samuel A. Yeboah\nYrkislei\u00f0in hja\u0301 Samuel byrja\u00f0i afturi i\u0301 2004, ta\u0301 hann fekk sa\u0301ttma\u0301la vi\u00f0 Inter Allies F.C. i\u0301 Ghana, og eftir tvey go\u0301\u00f0 har, var\u00f0 hann leiga\u00f0ur u\u0301t til Liberty Professionals F.C., sum sp\u00e6lur i\u0301 bestu Ghanesisku deildini. Leigua\u0301ri\u00f0 gekk framu\u0301r v\u00e6l, og a\u0301ri\u00f0 eftir hev\u00f0i hann flutt permanent til felagi\u00f0, hann hev\u00f0i u\u0301tmerka\u00f0 seg hja\u0301. Tvey a\u0301r seinni, i\u0301 2009 hev\u00f0i Samuel sta\u00f0i\u00f0 seg so v\u00e6l, at Ghanesiski landsli\u00f0svenjarin sa\u0301 seg noyddan at hava hann vi\u00f0 til African Nations Cup dyst teirra mo\u0301ti Tanzania. Sostatt na\u0301ddi hesin leikarin ma\u0301linum, sum flest allir fo\u0301tbo\u0301ltsleikarar droyma um, nevnuliga at umbo\u00f0a si\u0301na tjo\u0301\u00f0 i\u0301 landsdysti."}, {"text_idx": "#000003", "text": "Assamoah Gyan, a\u0301loyparin hja\u0301 Sunderland er ein av kendastu leikarunum i\u0301 Ghana. Hesum sp\u00e6ldi Samuel saman vi\u00f0 i\u0301 2009."}, {"text_idx": "#000004", "text": "Samuel hevur no\u0301gvar sera evnari\u0301kar leikarar at kappast vi\u00f0, ta\u0301 ta\u00f0 kemur til landsli\u00f0i\u00f0, og ti\u0301 ma\u0301 ta\u00f0 metast til at vera framu\u0301r go\u0301\u00f0 evnir, hesin 23 a\u0301ra gamli Ghanesin hevur. Hann vil eisini sleppa at vinna s\u00e6r onkra uppkalling afturat, og metti ti\u0301, at hann ma\u0301tti sleppa s\u00e6r u\u0301t um landoddarnar at sp\u00e6la fo\u0301tbo\u0301lt. Hetta fekk hann, til i\u0301 fyrstu syftu at royna at finna s\u00e6r fel\u00f8g i\u0301 Europa, at sleppa til royndarvenjing hja\u0301. Hann var eisini fleiri fer\u00f0ir uttanlands i\u0301 sli\u0301kum \u00f8rindum, og ta\u0301 onki av hesum eydna\u00f0ist, f\u00f8ldi hann seg noyddan til at skifta felag heima i\u0301 Ghana, fyri at koma i\u0301 gongd aftur i\u0301 yrkislei\u00f0ina heima i\u0301 Ghana. Hesafer\u00f0 skifti hann Liberty felagi\u00f0 u\u0301t vi\u00f0 Eleven Wise F.C., og eftir eitt kano\u0301n a\u0301r, men enn onga eydnu vi\u00f0 at finna eitt felag i\u0301 Europa, valdi hann at taka stigi\u00f0 fult u\u0301t, og flyta til Danmarkar, har hansara leitan so heldur fram."}, {"text_idx": "#000005", "text": "Michael Essien er st\u00f8rsta fo\u0301tbo\u0301ltsnavn i\u0301 Ghana, og Chelsea leikarin er ein, sum Samuel fegin vil sp\u00e6la saman vi\u00f0 a\u0301 mi\u00f0v\u00f8llinum."}, {"text_idx": "#000006", "text": "Man kundi nevnt no\u0301gvar a\u00f0rar kendir leikarar, vi\u00f0 uppruna u\u0301r Ghana, men vit siga at hetta var no\u0301g miki\u00f0. Sum tit si\u0301ggja, skal okkurt serligt til, um man skal sp\u00e6la seg inn a\u0301 eitt so sterkt landsii\u00f0, og higartil hevur ta\u00f0 eydnast Samuel einafer\u00f0. Hann vo\u0301nar to\u0301,at ta\u00f0 ver\u00f0ur ein uppliving hann sleppur at royna aftur."}, {"text_idx": "#000007", "text": "I\u0301 dag, nakrar ma\u0301na\u00f0ir eftir at vera komin til Danmarkar, hava TB fingi\u00f0 fr\u00e6nir av leikaranum, og vo\u0301nandi kunnu tey i\u0301 felag royna at hja\u0301lpa hv\u00f8rjum \u00f8\u00f0rum a\u0301 ma\u0301l vi\u00f0 teirra respektivu a\u00f0alma\u0301lum.\nVit vo\u0301na i\u0301 \u00f8llum f\u00f8rum at ta\u00f0 fer at gangast ba\u0301\u00f0um p\u00f8rtum v\u00e6l, og bi\u0301\u00f0a spent eftir at si\u0301ggja, hvussu hendan afrikanska leyvan fer at royna seg."}, {"text_idx": "#000008", "text": "Fyrsti venjingardysturin er longu fyrireika\u00f0ur, og ta\u00f0 ver\u00f0ur ein fer\u00f0 til Havnar, har HB taka mo\u0301ti, o\u0301nsdagin 11. januar. Um Samuel ver\u00f0ur vi\u00f0 ta\u0301, duga vit enn ikki at siga tykkum."}]